**1.pielikums**

**Valsts sniegtais atbalsts uzņēmējdarbības uzsākšanas un mazās uzņēmējdarbības ekosistēmu**

**Valsts sniegtais atbalsts** uzņēmējdarbības aktivitātes veicināšanai:

* 1. **Mikrouzņēmumu nodokļa likums** – vienota nodokļa likme no apgrozījuma (6.pants) un vienkārša atskaites sistēma VID (7.pants), bezmaksas grāmatvedības programma;
  2. **Patentmaksas** – fiksēts nodokļa maksājums, kas ietver VSAOI un IIN (Likums “Par iedzīvotāju ienākuma nodokli” 11.10 panta pirmā daļa), par fiziskās personas saimniecisko darbību noteiktā saimnieciskās darbības jomā (Likums “Par iedzīvotāju ienākuma nodokli” 1.panta pirmās daļas 5.punkts, 11.10 panta otrā daļa);
  3. **Komerclikums** – iespēja dibināt uzņēmumu (SIA) ar samazinātu pamatkapitālu (185.1 pants) un samazinātas valsts nodevas (15.pants)
  4. **Likuma “Par iedzīvotāju ienākuma nodokli”** atsevišķas normas;
  5. **UIN stimuls P&A veikšanai:**

Atbilstoši likumam “Par uzņēmuma ienākuma nodokli” nodokļa maksātājs ir tiesīgs samazināt ar uzņēmumu ienākuma nodokli apliekamo ienākumu, izdevumu summai piemērojot palielinošu koeficientu 3, par šādiem izdevumiem:

* + - 1. *par zinātniskā personāla vai zinātnes tehniskā personāla* definīcijai atbilstoša darbinieka *izmaksām*, kas tieši attiecināmas uz pētniecības un attīstības izstrādnes darbu;
      2. par atlīdzības summu *par pētniecības pakalpojumiem*, kas saņemti no zinātniskās institūcijas, kura reģistrēta Izglītības un zinātnes ministrijas Zinātnisko institūciju reģistrā, vai tai pielīdzināmas zinātniskās institūcijas, kas ir Eiropas Savienības dalībvalsts vai tādas Eiropas Ekonomikas zonas valsts rezidents, ar kuru Latvija ir noslēgusi konvenciju par nodokļu dubultās uzlikšanas un nodokļu nemaksāšanas novēršanu, ja šī konvencija ir stājusies spēkā un ja pētniecības pakalpojumi ir tieši saistīti ar nodokļa maksātāja veikto pētniecības un attīstības darbu;
      3. par atlīdzības summu *par testēšanas, sertificēšanas un kalibrēšanas pakalpojumiem*, kas nepieciešami jauna produkta vai tehnoloģijas izstrādei un ko sniegusi sertificēšanas, testēšanas un kalibrēšanas institūcija, kura akreditēta nacionālajā akreditācijas institūcijā vai tai pielīdzināmā institūcijā, kas ir Eiropas Savienības dalībvalsts vai tādas Eiropas Ekonomikas zonas valsts rezidents, ar kuru Latvija ir noslēgusi konvenciju par nodokļu dubultās uzlikšanas un nodokļu nemaksāšanas novēršanu, ja šī konvencija ir stājusies spēkā.
  1. **ES fondu programmas** – biznesa inkubatori, Inovāciju motivācijas programma, Vaučeru programma u.c.

***AS “Attīstības finanšu institūcija ALTUM”*** piedāvātie finanšu instrumenti:

1. **Starta programma -** mērķis ir paaugstināt saimnieciskās darbības aktivitāti valstī, attīstot biznesa uzsācēju zināšanas un iemaņas uzņēmējdarbībā, kā arī sniedzot tiem finansiālo atbalstu saimnieciskās darbības uzsākšanai.

Atbalstu starta aizdevumu veidā var saņemt Latvijas iedzīvotājs (vismaz 18 gadus vecs), kurš vēlas uzsākt komercdarbību vai pašnodarbinātību, ja tas ir:

1. *jaundibināts komersants* (LR Uzņēmumu reģistrā reģistrēts **ne agrāk kā 3 gadus** no pieteikuma iesniegšanas);
2. *pieredzējis uzņēmējs*, kas dibina **jaunu uzņēmumu citā darbības jomā**.

Atbalsta apjoms vienam komersantam- **2 000- 150 000 *eiro***, atmaksas termiņš nevar pārsniegt 8 gadus.

Papildus informācijas avoti:

* <http://www.altum.lv/lv/pakalpojumi/biznesa-uzsacejiem/starta-programma/par-starta-programmu/>,
* Ministru kabineta 2009.gada 31.marta noteikumi Nr.293 “Noteikumi par darbības programmas “Cilvēkresursi un nodarbinātība” papildinājuma 1.3.1.2.aktivitāti “Atbalsts pašnodarbinātības un uzņēmējdarbības uzsākšanai””,
* Ministru kabineta 2016.gada 31.maija noteikumi Nr.328 “Noteikumi par mikroaizdevumiem un starta aizdevumiem”.

1. **Mikrokreditēšanas programma** – mērķis uzlabot mikroaizdevumu pieejamību mikrouzņēmumiem un pašnodarbinātām personām uzņēmējdarbības uzsākšanai vai attīstībai, tādējādi veicinot nodarbinātību un Latvijas tautsaimniecības attīstību.

Aizdevumu izsniedz:

1. *biznesa uzsācējiem* **pirms uzņēmuma dibināšanas**,
2. *mikrouzņēmumiem,* kuru **darbinieku skaits nepārsniedz 10 cilvēkus** un **gada neto apgrozījums un/vai gada bilance nepārsniedz EUR 1 992 020,53**.

Mikroaizdevuma summa- līdz **14 300 *eiro*** (apgrozāmiem līdzekļiem līdz 7 200 *eiro*), maksimālais termiņš līdz 5 gadi (mikrouzņēmums var saņemt vairākus mikroaizdevumus, bet ne biežāk kā reizi gadā). Aizdevums nevar būt lielāks par 135% no piedāvātā nodrošinājuma vērtības.

Papildus informācijas avoti:

* <http://www.altum.lv/lv/pakalpojumi/biznesa-uzsacejiem/mikrokrediti-1/par-programmu/>,
* Ministru kabineta 2011.gada 06.septembra noteikumi Nr.698 “Noteikumi par mikroaizdevumiem un grantiem Latvijas un Šveices sadarbības programmas individuālā projekta "Mikrokreditēšanas programma" ietvaros”.

1. **MVU mikrokreditēšanas programma** - programma paredzēta mikro, maziem un vidējiem uzņēmumiem dzīvotspējīgu biznesa projektu īstenošanai.

Aizdevumu var saņemt- *mikro, mazie un vidējie uzņēmumi*.

Finansiālā atbalsta iespējas:

1. Mikroaizdevums- summa līdz **25 000 *eiro***, aizdevuma termiņš investīciju aizdevumiem ir līdz 8 gadiem, apgrozāmo līdzekļu aizdevumiem- līdz 5 gadiem. Aizdevums nevar būt lielāks par 135% no piedāvātā nodrošinājuma vērtības.
2. Procentu likmes subsīdijas- 50% apmērā, ja finansējamā projekta summa nav lielāka par 30 000 *eiro*, mikroaizdevums nepieciešams investīciju un tām nepieciešamo apgrozāmo līdzekļu finansēšanai.

Papildus informācijas avoti:

* <http://www.altum.lv/lv/pakalpojumi/uznemumiem/aizdevumi/mvu-mikrokrediti/par-programmu/>,
* Ministru kabineta 2009.gada 10.marta noteikumi Nr.238 “Noteikumi par darbības programmas “Uzņēmējdarbība un inovācijas” papildinājuma 2.2.1.4.1.apakšaktivitāti "Atbalsts aizdevumu veidā komersantu konkurētspējas uzlabošanai"”,
* Ministru kabineta 2016.gada 31.maija noteikumi Nr.328 “Noteikumi par mikroaizdevumiem un starta aizdevumiem”.

1. **MVU izaugsmes aizdevumi** – finansēt uzņēmumu un lauksaimniecības pakalpojumu kooperatīvo sabiedrību attīstību situācijās, kad nav pieejams kredītiestāžu finansējums paaugstināta riska dēļ.

Aizdevumu var saņemt- *mazie, vidējie komersanti un lauksaimniecības pakalpojumu kooperatīvās sabiedrības*, kuriem ir ekonomiski pamatoti turpmākās darbības plāni, bet nav pieejams kredītiestāžu finansējums paaugstinātu risku dēļ.

Aizdevuma summa- līdz **3 850 000** *eiro* kopējā apmērā (no tiem 2 850 000 *eiro* investīcijas aizdevuma maksimālā summa, 1 000 000 *eiro* vai līdz 2 850 000 *eiro* zvejas un akvakultūras projektos apgrozāmo līdzekļu aizdevuma maksimālā summa) vienam saimnieciskās darbības veicējam. Aizdevumu termiņš investīciju aizdevumiem no 2 līdz 15 gadiem, apgrozāmo līdzekļu aizdevumiem no 2 līdz 5 gadiem.

Papildus informācijas avoti:

* <http://www.altum.lv/lv/pakalpojumi/uznemumiem/aizdevumi/mvu-izaugsmes-aizdevumi/par-programmu/>,
* Ministru kabineta 2009.gada 15.septembra noteikumi Nr.1065 “Noteikumi par aizdevumiem sīko (mikro), mazo un vidējo saimnieciskās darbības veicēju un lauksaimniecības pakalpojumu kooperatīvo sabiedrību attīstības veicināšanai”.

1. **Sēklas, starta un riska kapitālfondi**- uzdevums ir investēt mazajos un vidējos uzņēmumos Latvijā:

**5.1. *BaltCap Latvijas riska kapitāla fonds*** - nodrošina attīstības finansējumu Latvijā bāzētiem mikro, mazajiem un vidējiem uzņēmumiem ar ievērojamu izaugsmes potenciālu, lai ieviestu dzīvē inovatīvas, dzīvotspējīgas un uz eksportu orientētas biznesa idejas.

Finansējumu var saņemt- *Latvijā bāzēti mikro, mazie un vidējie uzņēmumi*.

Finansējuma apjoms- ieguldījumu uzņēmumu kapitālos apjomā no **0,3 līdz 3 miljoniem *eiro*** vienā uzņēmumā ar mērķi izveidot diversificētu portfeli, kas sastāvētu no 15-20 investīcijām.

Papildus informācijas avoti: [www.baltcap.com](http://www.baltcap.com)

**5.2. *FlyCap Latvijas riska kapitāla fonds*** - FlyCap fonds papildus izaugsmes stadijas uzņēmumu finansēšanai 20 –30% fonda līdzekļu plāno ieguldīt jaundibinātos uzņēmumos, kuriem jau ir izstrādāts biznesa modelis un pārbaudīta produkta dzīvotspēja, piesaistot pirmos klientus.

Finansējumu var saņemt- *Latvijas uzņēmumi,* kuriem ir ieņēmumi un pelnītspējīgs modelis, kā arī *jaundibināti uzņēmumi,* kuriem ir pierādīts biznesa modelis.

Finansējuma apjoms- (maksimālais investīciju apjoms vienā uzņēmumā) **līdz 1,5 miljoni *eiro***.

Papildus informācijas avoti: [www.flycap.lv](http://www.flycap.lv)

**5.3. *ZGI-3 riska kapitāla fonds*** – mērķis ir finansiāli atbalstīt ideju autorus, kuriem produkts ir tikai izstrādes stadijā, gan piešķirt finansējumu idejas/produkta izstrādei un prototipa izveidošanai, gan piešķirt sākuma kapitālu jauniem uzņēmumiem, kā arī izaugsmes kapitālu esošiem uzņēmumiem.

Finansējumu var saņemt- *ideju autori* (plāno izstrādāt produkta prototipu), *uzņēmumi, kuri jau pabeiguši produktu izstrādes posmu* un vēlas virzīt produktu tirgū ar mērķi palielināt apjomus.

Finansējuma apjoms- (maksimālais investīciju apjoms vienā uzņēmumā) **līdz 1,5 miljoni *eiro***.

Papildus informācijas avoti: [www.zgi.lv](http://www.zgi.lv)

**5.4. *Expansion Capital riska kapitāla fonds***- atbalsta tos uzņēmumus, kas ir orientēti uz eksportu un nav atkarīgi no iekšzemes patēriņa, kā arī tiem uzņēmumiem, kuros ir saskatāms augsts izaugsmes potenciāls. Ieguldījumus plānots veikt uzņēmuma pamatkapitālā kā arī citos parāda instrumentu veidos, piemēram, mezanīna aizdevumu veidā.

Finansējumu var saņemt- Latvijas mikro, mazie un vidējie uzņēmumi, kuri jau pabeiguši produktu izstrādes posmu un kuriem nepieciešams finansējums, lai sāktu komerciālu ražošanu, agresīvāku mārketingu un produkta realizāciju.

Finansējuma apjoms- **100 000- 1,5milj. *eiro*** vienam uzņēmumam.

Papildus informācijas avoti: [www.excap.lv](http://www.excap.lv)

**5.5. *Imprimatur Capital sēklas un uzsākšanas kapitāla fonds***- nodrošina agrīnas stadijas finansējumu (investīcijas turpināsies līdz 2016.gada vidum).

Finansējumu var saņemt- inovatīvi mikro, mazie un vidējie tehnoloģiju uzņēmumi ar starptautisku izaugsmes potenciālu.

Finansējuma apjoms- līdz **200 000 *eiro*** vienam uzņēmumam.

Papildus informācijas avoti: [www.icfm.lv](http://www.icfm.lv)

**Atbalsts biznesa uzsākšanai un attīstībai:**

1. ***Latvijas Biznesu eņģeļu tīkls*** – vienkopus pulcē pieredzes bagātus uzņēmējus, - biznesa eņģeļus, kas ir gatavi investēt savus privātos līdzekļus jaunos un daudzsološos projektos. Biznesa eņģelis ir privātais investors, kurš ir guvis pieredzi uzņēmējdarbībā, un investē līdzekļus start - up projektos. ([www.latban.lv](http://www.latban.lv))
2. ***TechHub Riga biznesa inkubators*** – TechHub Riga tehnoloģisko iesācēju uzņēmumu atbalsta centrs piedāvā jauniem tehnoloģiju uzņēmumiem ("product oriented startups") divas lietas: kopdarbības telpas, kur "rezidenti" var strādāt, un sabiedriskos pasākumus kas uzlabo kontaktus un informāciju tehnoloģijās iesaistītai sabiedrībai. (<https://riga.techhub.com>)
3. ***Biznesa inkubators Eegloo*** – pirmajā darbības gadā plāno realizēt un palaist tirgū 5 - 8 „start -ups” ar globālu potenciālu (kopējais finansējums 200 000 *eiro*). Eegloo papildus piedāvā uzņēmējiem arī telpas Valdemāra pasāžā, administratīvo atbalstu un konsultācijas. (<http://eegloo.net/>)

Finansējumu var saņemt- IT biznesa ideju autori, kuru ideja ir ekonomiski pamatota, ar globālās attīstības potenciālu, ne pārāk sarežģīta (realizējamai 4-6 nedēļu laikā).

1. ***Biznesa (start-up) akseleratori:***

* ***Lean Startup Machine (Rīga, Latvija),*** <https://www.leanstartupmachine.com/cities/riga> ***;***
* ***Commercialization Reactor (Rīga, Latvija),*** <http://www.commercializationreactor.com/>***;***
* ***ENTER Student Startup mini Accelerator (Rīga, Latvija), -*** <http://accelerator.sseriga.edu/en>***.***

Papildus jāatzīmē, ka visā Eiropā strauji izplatās pūļa finansējuma (***crowdfunding***) aktivitāte, kas caur platformām tiek atbalstīti dažāda veida biznesa ideju projekti, īpaši strauji augošiem uzņēmumiem, savukārt Latvijā šāda veida atbalsts vēl nepastāv, bet tiek gatavots normatīvais regulējums šāda finanšu rīka pieejamības nodrošināšanai.

Ministru prezidenta biedrs,

ekonomikas ministrs A.Ašeradens

22.09.2016. 09:38

1390

I.Baltābola

67013271, [Ilze.Baltabola@em.gov.lv](mailto:Ilze.Baltabola@em.gov.lv)

L.Aršauska

67023238, Linda.Arsauska@em.gov.lv